ፍርድ ቤቱ መላኩ ፈንታ የት ይዳኙ የሚለውን ለመወሰን ቀጠሮ ሰጠ
– በሙስና ወንጀል ተጠርጥረው የተከሰሱት  የኢትዮጵያ ገቢዎችና ጉምሩክ ባለስልጣን የቀድሞ ዋና ዳይሬክተር አቶ መላኩ ፈንታና ምክትላቸው አቶ ገብረዋህድ ወልደጊዮርጊስ ዛሬ በፌደራሉ ከፍተኛ  ፍርድ ቤት 15ኛ ወንጀል ችሎት  ቀርበዋል። 31 ተከሳሾች የሚገኙበትን የእነ መላኩ ፈንታ መዝገብን በተመለከተ ሶሰት ጉዳዮችን ለመመልከት ነው ችሎቱ ዛሬ የተሰየመው።መዝገቡ በቅድመ ክስ ወይስ በመደበኛ  ይመራ የሚለውን ጉዳይ የተመለከተ ሲሆን፥ ክሱ ውስብስብነት የሌለው በመሆኑ በመደበኛ ይመራ የሚል ትእዛዝ ሰጥቷል።በዛሬው ችሎት አንደኛ ተከሳሽ መላኩ ፈንታ በሚኒስትር ማዕረግ የባለስልጣኑ ዳይሬክተር የነበርኩ በመሆኔ በበፍርድ ቤቶች ማቋቋሚያ አዋጅ ቁጥር 28/88 መሰረት ጉዳዬ ሊታይ የሚገባው በጠቅላይ ፍርድ ቤት ነው ሲሉ ለፍርድ ቤቱ አቅርበዋል።አቃቢ ህግ በበኩሉ ተከሳሹ ለጥቅማጥቅም ሲባል በሚኒስትር ማዕረግ ተባሉ እንጂ ሲሰሩ የነበሩት በባለሰልጣን መስሪያ ቤት ነው ብሏል።ፍርድ ቤቱም አሉ የተባሉ አዋጆችንና ደንቦችን ተመልክቶ ትእዛዝ ለመስጠት ለነገ በስቲያ ቀጠሮ ሰጥቷል። (ኤፍ.ቢ.ሲ)